b"\n_START_ARTICLE_\nVklenjeni Prometej\n_START_PARAGRAPH_\nMnogi dvomijo, da je Ajshil avtor te drame, kajti od drugih njegovih dram se precej razlikuje \xe2\x80\x93 predvsem v motiviki; ni v skladu z njegovo religioznostjo (ni pravice, Dike, ki po navadi poskrbi, da je na koncu vse izravnano, v ravnovesju). V drami se ka\xc5\xbee odpor do tiranije, katere predstavnik notri je Zevs, ki ljudi zatira in jih mu\xc4\x8di. Drama je bolj kot uprizarjanju namenjena branju, ima 1000 verzov, v njej pa se \xc4\x8duti politi\xc4\x8dna anga\xc5\xbeiranost (demokracija \xc5\xa1e ni bila tako utrjena in \xc5\xa1e je bila nevarnost, da bi se pojavila tiranija). Ajshil jo napi\xc5\xa1e iz politi\xc4\x8dnih razlogov in je hvalnica \xc4\x8dlove\xc5\xa1kemu razumu in svobodoumju.\n_START_SECTION_\nVsebina\n_START_PARAGRAPH_\nZevs uka\xc5\xbee Prometeja prikovati na osamljeno pe\xc4\x8dino Kavkaza, kamor prihaja Zevsov orel in Prometeju kljuje drobovje. To Prometeja ne zlomi, ne zlomijo ga niti gro\xc5\xbenje za huj\xc5\xa1e kazni. Ima pogum in skrivno oro\xc5\xbeje \xe2\x80\x93 pozna prerokbo, ki mu jo je povedala mama in zaradi te prerokbe bi Zevs lahko bil strmoglavljen s prestola. Ravno zaradi te prerokbe Zevs k Prometeju po\xc5\xa1ilja svoje odposlance.\n_START_SECTION_\nOdnos Hefajsta\n_START_PARAGRAPH_\n\xc5\xbde v samem za\xc4\x8detku je v spremstvu Mo\xc4\x8di in Sile ob Prometeju Hefajst, katerega naloga je, da Prometeja priklene na pe\xc4\x8dino. Prometej se mu smili, z njim so\xc4\x8dustvuje in pomiluje njegovo usodo, vendar je zaradi strahu pred o\xc4\x8detom in vladarjem (Zevsom) primoran uporabiti svoje kova\xc5\xa1ko znanje ter z verigami in \xc5\xbeeblji pribiti prijatelja na Kavkaz. Proti lastnemu prepri\xc4\x8danju se iz gole bojazni postavi v slu\xc5\xbebo osovra\xc5\xbeene Zevsove tiranije:_NEWLINE_O Mo\xc4\x8d in Sila, Zevsovo povelje_NEWLINE_sta izpolnili, prosta vama pot!_NEWLINE_A meni upira se srce, da s silo_NEWLINE_vkoval boga bi, brata lastnega,_NEWLINE_na te \xc4\x8deri, ki bi\xc4\x8da jih vihar._NEWLINE_In vendar - moram. Zakaj nevarno je_NEWLINE_ukaz o\xc4\x8detov zanemariti.\n_START_SECTION_\nOdnos Okeana\n_START_PARAGRAPH_\nOkean je predstavnik stare bogovske aristokracije. Bil je Prometejev sobojevnik, v tem delu pa predstavlja tip osebe, ki se obra\xc4\x8da po vetru. Sprijaznil se je z re\xc5\xbeimom, 'ki ni dol\xc5\xbean odgovora nikomur'. Prometeju uslu\xc5\xbeno prigovarja, naj zadr\xc5\xbei svojo jezo in se raje ukloni, \xc4\x8de \xc5\xbeeli sebi dobro:_NEWLINE_Ukloni novim se razmeram! Spoznaj_NEWLINE_da zdaj bogovom vlada nov vladar!_NEWLINE_\xc4\x8ce bruha\xc5\xa1 strup v besedah, te lahko_NEWLINE_v nebesih sli\xc5\xa1i Zevs, in morje zla,_NEWLINE_ki zdaj te tre, se mu zazdi igra\xc4\x8da!_NEWLINE_Nesre\xc4\x8dne\xc5\xbe! Daj, potla\xc4\x8di jezo v prsih_NEWLINE_in i\xc5\xa1\xc4\x8di kak izhod iz svojih muk!_NEWLINE_Mord\xc3\xa1 se zdijo to ti prazni nauki,_NEWLINE_a vedi: usoda, ki te je zadela,_NEWLINE_je pla\xc4\x8dilo za objestnost tvojo!_NEWLINE_In \xc5\xa1\xc3\xa8 se nisi skromnosti na\xc3\xba\xc4\x8dil,_NEWLINE_rad nov muke bi dodal sedanjim._NEWLINE_Poslu\xc5\xa1aj me! Nikar ne dra\xc5\xbei bi\xc4\x8da!_NEWLINE_Spoznaj: oblast ima zdaj strog vladar,_NEWLINE_ki ni dol\xc5\xbean odgovora nikomur.\n_START_SECTION_\nOdnos Hermesa\n_START_PARAGRAPH_\nV sklepnem prizoru se pojavi \xc5\xa1e Hermes, ki je v delu predstavnik mlaj\xc5\xa1e bogovske generacije - generacije, ki je \xc5\xbee kar fanati\xc4\x8dno, z du\xc5\xa1o in srcem, predana novemu re\xc5\xbeimu. Njegova pojava pred Prometejem je naduta in ohola, polna slepe predanosti novemu oblastniku:_NEWLINE_Ti, pametnjakovi\xc4\x8d prezoprni,_NEWLINE_ti, ki si se pregr\xc3\xa9\xc5\xa1il nad bogovi_NEWLINE_ki \xc4\x8dast ljudem deli\xc5\xa1, ti, ognja tat!_NEWLINE_\xc4\x8cuj! O\xc4\x8de ti veli, da vse pove\xc5\xa1,_NEWLINE_kar usti\xc5\xa1 se o svatbi, ki ga vrgla_NEWLINE_bo z oblasti! Nikar ne pleteni\xc4\x8di_NEWLINE_ugank, temve\xc4\x8d na dan z besedo jasno!_NEWLINE_Ne delaj dvojne mi poti! Saj vidi\xc5\xa1,_NEWLINE_da s tipi, kot si ti, Zevs ni mehak!\n_START_SECTION_\nVloga Io\n_START_PARAGRAPH_\nV drami opazimo, da je med samimi bogovi edino \xc4\x8dlove\xc5\xa1ko bitje Io, ki pa je \xc5\xbertev Zevsovega pre\xc5\xa1u\xc5\xa1tvovanja in ljubosumnosti Here. Zevs jo je spremenil v govedo, po vrhu pa jo po svetu jo preganjajo blodnje. Ajshil je \xc5\xbeelel z njo poudariti nasprotje med Zevsom in Prometejem: medtem ko Prometej budi in vzgaja v ljudeh to, kar je v njih plemenitega in dostojanstvenega, in jih dviga iz zaostalosti k sijajnim stvaritvam duha, pa i\xc5\xa1\xc4\x8de Zevs v ljudeh le to, kar je v njih nagonskega in jih poni\xc5\xbeuje na stopnjo \xc5\xbeivali.\n_START_SECTION_\nPrometejeva prerokba\n_START_PARAGRAPH_\nPriklenjen Prometej Okeanovim h\xc4\x8deram in Io naka\xc5\xbee, kaj se bo zgodilo z Zevsom:_NEWLINE_O, Zevs, ki zdaj o\xc5\xa1abno nosi glavo,_NEWLINE_bo tudi \xc5\xa1e neko\xc4\x8d pohleven! Svatba,_NEWLINE_ki jo pripravlja zdaj \xe2\x80\x93 prav ta ga bo_NEWLINE_\xc5\xa1e p\xc3\xa1hnila z vladarskega prestola._NEWLINE_Takrat se bo izp\xc3\xb3lnilo prekletstvo,_NEWLINE_ki ga je nanj priklical o\xc4\x8de Kronos,_NEWLINE_s pradavnega prestola strmoglavljen._NEWLINE_Nih\xc4\x8d\xc3\xa8 bogov ne ve mu sv\xc3\xa9tovati,_NEWLINE_kako naj se ubrani tega zla._NEWLINE_Samo jaz vem. \xe2\x80\x93 Naj le sedi pogumno,_NEWLINE_naj le zaupa v svoj nebesni grom,_NEWLINE_naj le vihti v rokah ognjene strele!_NEWLINE_Vse to ga ne obv\xc3\xa1ruje takr\xc3\xa0t,_NEWLINE_ko bo osramo\xc4\x8den in strmoglavljen._NEWLINE_Sam sebi zdaj sovra\xc5\xbenika pripravlja,_NEWLINE_ki ogenj, silnej\xc5\xa1i kot blisk, odkril bo,_NEWLINE_izna\xc5\xa1el zvok, mo\xc4\x8dnej\xc5\xa1i od grmenja;_NEWLINE_ki zdr\xc3\xb3bil bo cel\xc3\xb3 trizob, s katerim_NEWLINE_Pozejdon bi\xc4\x8da morje, zemljo stresa._NEWLINE_Takrat bo Zevs premagan, strt spoznal,_NEWLINE_kaj je oblast in kaj podlo\xc5\xbeni\xc5\xa1tvo."